Lone Dybkjær (RV), 2010-03-04:
Jeg var sådan set ret glad for den konservative ordførertale – og det kan selvfølgelig være bekymrende, det er jeg helt med på, og jeg har oven i købet rost ham en gang tidligere i dag helt privat, så det kan jo gå helt galt – og det er, fordi jeg sådan set ser en åbning i forhold til det tidligere radikale forslag om, at man i selve loven indfører en bestemmelse om, at det er forbudt at købe sex hos en handlet kvinde, ligesom det er forbudt at købe sex hos en mindreårig, det vil altså sige en på under 18 år.
Jeg har nemlig hele tiden ment, at det, som fru Line Barfod sagde her om sit forslag og i andre sammenhænge, var for indviklet – og det er en af de dialoger, som fru Line Barfod og jeg har haft – nemlig at vi skulle køre det efter voldtægtsparagraffen.
Derfor synes jeg måske, at den konservative ordfører viste en lille åbning her, som jeg håber vi i hvert fald kan tage en diskussion om, når forslaget kommer.
Jeg er udmærket klar over, at hr. Tom Behnke ikke har sagt ja til det, men altså i virkeligheden synes jeg, at hr. Tom Behnke var mere åben også i form af, at han sagde, at han gerne vil opfordre myndighederne til at prøve at finde en sag.
Det synes jeg også er et positivt skridt.
Vi er alle sammen enige om, der skal sættes mere ind over for de handlede, og vi kan diskutere, om de handlede kvinder får beskyttelse nok – det tror jeg sådan set ikke de gør, og derfor er det svært.
Men selv om der var mere beskyttelse, ville der givet vis være en masse kvinder, som ikke ville tage kampen omkring bagmændene, fordi de er nervøse, og de er også nervøse over for vores politi, det ved vi jo godt. Så bare for at foruddiskontere, eller hvad det nu hedder, så vil jeg sige, at vi genfremsætter vores forslag.
Jeg har faktisk indleveret det til Lovsekretariatet, hvor jeg så har fået et par bemærkninger, som jeg ikke forstod, men det skal nok kunne løse sig hen ad vejen.
Så enkelt er livet jo også.
Der var jo ikke nogen, der ville handle kvinder hertil, hvis ikke der var nogle, der efterspurgte dem.
Så også derfor synes jeg, det er vigtigt, at vi får noget mere præcision i lovgivningen, og at vi får mere fokus på kunden.
Jeg synes, det er fint, at det vil blive sendt videre til Straffelovrådet – det forstår jeg at det vil, men jeg var her ikke lige i starten, da ministeren holdt sin tale, og det beklager jeg.
Det synes jeg er en god ting, og så må de kigge på det, og jeg forstår det sådan, at selv om ministeren ikke kan lide forslaget, arbejder Straffelovrådet uden sådan, hvad skal man sige, dirigeren fra ministerens side.
Den måde, de arbejder på, er uafhængig, så selv om de sådan skulle have hørt ministerens negative holdning til det, vil de nok arbejde sig fri af det.
Det synes jeg er fint, for det er jo den rigtige måde at gøre det på.
Hvor stort antal voldtægtssager er der egentlig, og vi kan jo kun tage de anmeldte, og hvad har strafferammen været i de der sager, og hvordan har udviklingen været gennem årene?
Under den tidligere regering, altså SR-regeringen, hævede man jo faktisk strafferammen for voldtægt, fordi man kortlagde det og så, at vi lå for lavt i forhold til andre lande, og derfor synes jeg, det kan være interessant at se, hvordan udviklingen har været på det her område.
Det vil jeg bare bede ministeren om at svare på, og nu sidder der jo altid nogle, der hører efter, og så kan man ligesom på forhånd sige, at der altså kommer et spørgsmål om, hvordan udviklingen har været.